Slovenský strelecký zväz v spolupráci s Miestnym odborom Matice slovenskej a Základnou školou Terézie Vansovej vo Zvolenskej Slatine koncom apríla usporiadali v telocvični Základnej školy Terézie Vansovej 3. ročník Ceny Jána Bahýľa v streľbe zo vzduchovej pušky žiakov základných škôl.
Podujatie nesie meno významného rodáka zo Zvolenskej Slatiny Jána Bahýľa, vynálezcu helikoptéry. Na podujatí sa zúčastnilo 64 žiakov z deviatich základných škôl, ktorí boli rozdelení do štyroch kategórií: mladší žiaci, mladšie žiačky, starší žiaci, staršie žiačky a družstvá v oboch kategóriách. Darilo sa hlavne domácim strelcom zo Zvolenskej Slatiny, keď dokázali zvíťaziť v piatich kategóriách zo šiestich. Kategóriu mladších žiakov vyhral Adrián Babic, kategóriu starších žiakov Adrián Pavlík a kategóriu starších žiačok Alica Poljovková. Strelci zo Zvolenskej Slatiny ovládli aj obe kategórie družstiev.
Vysoká účasť žiakov svedčí o veľmi dobrej kvalite tohto podujatia, ktoré snáď bude na takejto úrovni pokračovať aj v nasledujúcich rokoch.
Ondrej Smutný